Bílar í dag eru að verða sífellt fullkomnari og tengdari en áður . Sumir nýir bílar eru meira að segja orðnir nettengdir beint við þjónustutölvur viðkomandi framleiðanda og þarf þá ekki einu sinni tengingar á verkstæði við . Vegna þessarar þróunar hefur sú umræða hver eigi að hafa vald yfir þessum gögnum aukist að undanförnu . FIA mótorsportsambandið hefur þar verið í fararbroddi og sett af stað herferð sem heitir „ Bíllinn minn – gögnin mín “ og beint er gegn framleiðendum . Bíllinn þinn getur nefnilega sagt hvar hann hefur verið , í hverja þú hringdir , hvernig þú keyrðir og margt , margt fleira . Flestir bílar í dag geyma talsvert af gögnum og má þar meðal annars finna síðustu 100 staði þar sem bílnum var lagt , síðustu staði sem slegnir voru inn í leiðsögukerfið , viðhaldssögu og gögn um aksturslag eiganda . Þetta kom fram í skýrslu ADAC árið 2015 . Hann geymir einnig hversu oft það teygðist á öryggisbeltum vegna þess að þú hemlaðir snögglega . Allar þessar upplýsingar skapa vissa hættu fyrir eigendur ökutækjanna . Það er betur hægt að fylgjast með viðkomandi sem kemur inn á persónuverndarlög , það er hægt að skoða aksturslag sem getur leitt til lækkunar á ábyrgð framleiðanda , auk þess sem aukinn búnaður af þessu tagi leiðir venjulega til þess að auðveldara verður að hakka sig inn á kerfi bílanna og stela upplýsingum . Bílaframleiðendur vilja kalla þetta hliðarsjálf bílsins , að þeir geti haft afrit af gögnum bílsins á tölvu í höfuðstöðvum sínum . Þetta þýðir í raun að framleiðendur hafa tögl og hagldir þegar kemur að geymslu gagna . Framleiðendur geta notað gögnin til að bæta þjónustu og jafnvel bæta bíla sína því að í þeim má sjá ýmislegt sem notendur þeirra gera . Framleiðendur vilja ekki að utanaðkomandi komist inn á tölvukerfi bíla sinna og bera við öryggi til að réttlæta einokun þeirra á upplýsingunum . Sá hvar eigandinn verslaði og borðaði Blaðamaður The Washington Post fékk á dögunum bíltölvusérfræðing til að prófa að brjótast inn í tölvu 2017 árgerðar af Chevrolet Volt . Það tók sérfræðinginn nokkra klukkutíma að rífa í sundur mælaborð bílsins til að hægt yrði að komast að tölvunni sem stýrir upplýsingakerfi bílsins . Eftir að hafa tengt hana við fartölvu gat sérfræðingurinn sýnt eiganda bílsins hvar hann hafði verslað og borðað að undanförnu . Einnig gat hann séð í hverja hann hefði hringt , séð alla tengiliði hans , suma með myndum ásamt netfangi þeirra . Auk þess opnaði sérfræðingurinn sams konar tölvu sem blaðamaðurinn keypti notaða á eBay og viti menn . Þar mátti sjá að fyrri eigandi ferðaðist aðallega um norðurhluta New York-fylkis , hringdi oftast í aðila sem kallaðist „ Sweetie “ og náði meira að segja í mynd af viðkomandi . Það mátti einnig sjá að bensín var venjulega keypt á Gulf-stöð og vinsælasti veitingastaður viðkomandi var Taste China . Staðsetningin skráð á nokkurra mínútna fresti Upplýsingakerfi eru þau kerfi sem eigendur bílanna eiga mest samskipti við og því þarf ekki að koma á óvart að slíkar upplýsingar sé að finna í tölvunum . Hægt er að þurrka út þessi gögn með sérstökum smáforritum eins og Privacy 4 Cars . Samkvæmt sérfræðingi The Washington Post hefur hann hakkað sig inn í Ford-bíla sem skrá staðsetningu á nokkurra mínútna fresti . Hann hefur séð þýska bíla sem eru með 300 gígabita hörðum diskum , sem er stærra en í nokkrum farsíma . Tesla Model 3 getur safnað myndbandsupptökum frá myndavélum bílsins . Það sem er svo næst á dagskrá eru hlutir eins og andlitsskanni sem fylgist með athygli ökumannsins og tenging bíla við veraldarvefinn gegnum 5G - dreifikerfi . Allt sem tengist innra neti bílsins er þar með orðið viðkvæmt fyrir að þriðji aðili geti nálgast upplýsingar .